[{"text_idx": "#000005", "text": "Wynebau Ffres i Gymru Dan 20"}, {"text_idx": "#000006", "text": "Fis diwethaf, gwnaethom adrodd ar ein \u2018Pedwar Gwych\u2019 a alwyd i garfan Cymru dan 20 ar gyfer Chwe Gwlad 2020. Wrth i\u2019r ti\u0302m baratoi i wynebu Ffrainc ym Mae Colwyn heno, mae dau arall o deulu Grw\u0302p Colegau NPTC wedi eu dwyn i mewn i garfan Gareth Williams."}, {"text_idx": "#000007", "text": "Mae Frankie Jones, y myfyriwr Adeiladwaith, yn dod yn syth i\u2019r pymtheg fydd yn dechrau\u2019r ge\u0302m ar yr asgell, tra bod y myfyriwr Chwaraeon Joe Hawkins wedi ei roi ar y fainc. Yn ddim ond dwy ar bymtheg oed, bydd Joe yn dod yn un o\u2019r chwaraewyr ieuengaf i ymddangos dros di\u0302m dan 20 Cymru os yw\u2019n ymuno a\u0302\u2019r ge\u0302m."}, {"text_idx": "#000008", "text": "Mae Joe, sydd ar hyn o bryd yn astudio Diploma Estynedig lefel 3 BTEC mewn Chwaraeon (Perfformiad a Rhagoriaeth) yn hanu o Ystalyfera ac mae\u2019n gyn-fyfyriwr Ysgol Gyfun Cwmtawe. Mae wedi chwarae i di\u0302m cyntaf y Coleg ac i di\u0302m dan 18 y Gweilch y tymor hwn. Yr un mor fedrus fel canolwr ac fel maswr, ac yn giciwr golau hyfedr, mae Joe yn hen gyfarwydd ag anrhydeddau rhyngwladol. Bu ar daith o Dde Affrica gyda Chymru Dan 18 yn ystod yr haf y llynedd a chwaraeodd dros Gymru Dan 19 yn ystod eu hymgyrch yn yr hydref."}, {"text_idx": "#000009", "text": "Dywedodd Joe wrthym: \u201cRwy\u2019 wrth fy modd yn cael fy newis ar gyfer y garfan. Mae nerfau\u2019n dechrau effeithio arnaf ychydig wrth i\u2019r ge\u0302m agosa\u0301u ond rwy\u2019n llawn cyffro ac yn gobeithio y caf gyfle i adael y fainc i ddangos beth y gallaf ei wneud.\u201d"}, {"text_idx": "#000010", "text": "Mae Frankie Jones sy\u2019n bedair ar bymtheg mlwydd oed ar hyn o bryd yn astudio ar gyfer HNC mewn Adeiladwaith a\u2019r Amgylchedd Adeiledig, ar o\u0302l cwblhau Diploma Estynedig lefel 3 BTEC mewn Chwaraeon (Perfformiad a Rhagoriaeth) yn Academi Chwaraeon Llandarcy. Yn debyg i Joe, mae eisoes wedi ymddangos dros Gymru ar lefel Dan 18 a Dan 19 a bydd yn gwneud ei ymddangosiad cyntaf ar lefel Dan 20 heno."}, {"text_idx": "#000011", "text": "Dechreuodd Frankie chwarae i di\u0302m cyntaf y Coleg yn o\u0302l yn 2017 lle yr ymddangosodd ochr yn ochr a\u0302\u2019i gyd-aelodau o\u2019r garfan Dan 20 sef Bradley Roderick, Luke Scully a Rhys Thomas. Ar hyn o bryd mae\u2019n chwarae rygbi rhannol-broffesiynol yn uwch gynghrair Cymru gydag Aberafan."}, {"text_idx": "#000013", "text": "Mae Cymru wedi colli i\u2019r Eidal ac Iwerddon yn eu dwy ge\u0302m agoriadol, ond mae\u2019r Prif Hyfforddwr Gareth Williams yn credu bod ei di\u0302m wedi dysgu gwersi pwysig ar hyd y ffordd, yn enwedig gan i\u2019w di\u0302m ifanc ragori ar bencampwyr llynedd y Gamp Lawn yn yr ail hanner mewn amodau ofnadwy yng Nghorc yr wythnos diwethaf."}, {"text_idx": "#000014", "text": "\u201cFe allech chi weld yn yr ail hanner yn erbyn Iwerddon lle gwnaethon ni roi\u2019r elfen honno o rygbi dwyn pwysau ar waith, a chawsom werth da o hynny \u2013 pe gallem fod wedi gwneud hynny ar rai achlysuron eraill yn yr hanner cyntaf byddai\u2019r ge\u0302m honno wedi bod yn agos dros ben,\u201d meddai Williams."}, {"text_idx": "#000015", "text": "\u201cMae Ffrainc wedi bod ar flaen y gad yn ystod yr ychydig flynyddoedd diwethaf yn y grw\u0302p oedran hwn \u2013 rydym yn edrych ymlaen at ddod a\u0302 nhw i Fae Colwyn i wynebu\u2019r her o\u2019u chwarae."}, {"text_idx": "#000016", "text": "\u201cRydym yn ymwybodol o\u2019r hyn sy\u2019n dod ond rwy\u2019n gobeithio y bydd y siom ar o\u0302l ge\u0302m Iwerddon yn gyrru ein bechgyn ymlaen gan y gallai\u2019r ge\u0302m honno fod wedi bod yn llawer agosach pe na baem wedi gwneud camgymeriadau yn yr hanner cyntaf. Yn y pen draw rydym am barhau i roi ein hunain yn y sefyllfaoedd hynny.\u201d"}, {"text_idx": "#000019", "text": "We pride ourselves on offering an excellent user experience for our customers and clients when partaking in a part-time or professional training course with us."}]